קרב מוצב פגה

קרב מוצב פגה, הוא אחד הקרבות הראשונים במתקפת הפתע על ישראל ב-7 באוקטובר 2023. בקרב לחמו 25 לוחמי פלוגה מבצעית ג' של גדוד 13 ומחלקת מרגמות של המסייעת של חטיבת גולני נגד כ-150 מחבלים המשתייכים לזרוע הצבאית של חמאס, שפשטו על מוצב פגה בגבול רצועת עזה. שלושה עשר לוחמים מגדוד 13 של חטיבת גולני נהרגו במהלך הקרב ובעקבותיו. בצד חמאס, עשרות מחבלים נהרגו במוצב וסביבותיו.

== רקע ==

מוצב פגה (בשמו הרשמי 'מגן בארי') נמצא דרומית לנחל עוז, כשלוש מאות מטרים מהגבול עם רצועת עזה, מול הכפר ג'וחור א-דיכ. באותו זמן הגנה על המוצב פלוגה מבצעית ג' של גדוד 13 מחטיבת גולני.

== מהלך הקרב ==
ב-7 באוקטובר 2023, סביב השעה 6:30 בבוקר, החלו אזעקות ונפילות של ירי תלול מסלול בסביבות מוצב פגה. מוצב פלוגתי שמנה כ-25 לוחמים. הלוחמים שהיו במוצב נכנסו למרחב המוגן שבחדר האוכל, חלקם ללא ציוד הלחימה שלהם. שמונה חיילי צוות המרגמות בפיקוד סמ"ר איתמר בן יהודה<ref></ref> וסמ"ר יקיר לוי<ref></ref>, החיילים בפיקודו של איתמר נכנסו למיגונית של שטח המרגמות וסמל יקיר רץ להביא מחסניות וקסדות לחייליו והיו מוכנים לביצוע ירי מרגמות. כעבור כרבע שעה, החלו להתקבל במוצב התרעות על חדירת מחבלים דרך הגבול וקולות ירי נשמעו במרחב המוצב. באותו הזמן, סרן דקל סויסה<ref></ref>, מפקד מחלקה בפלוגה, היה הקצין היחיד במוצב ומפקד המוצב בפועל. בשעה 06:55 המחבלים נכנסו למתחם המרגמות דרך השער האחורי של הרק"ם. לוחמי מחלקת המרגמות נתקלו ראשונים במחבלים שפשטו ישירות על מתחם מחלקת המרגמות שנמצא מחוץ למוצב. במכת האש הראשונה נפלו בקרב שלושה לוחמים ממחלקת המרגמות: סמ"ר תומר ברק<ref></ref>, סמל עידו ביננשטוק<ref></ref> וסמל חביב קיעאן<ref></ref>. במקביל, הלוחמים שהיו במיגונית ליד המרגמות נתקלו והרגו כמה מחבלים תחת אש כבדה ביותר, תוך שהם מסתתרים בין הנגמ"שים. לאחר דקות של לחימה סמל המחלקה איתמר בן יהודה נפצע ויחד איתו נפצע לוחם נוסף - חיים מאיר עדן, שפונו לתוך המוצב למרחב המוגן, ע"י חלק מהלוחמים. הפינוי התבצע תחת אש תופת לתוך המרחב המוגן של המוצב (חדר האוכל). שני פצועים נותרו במתחם המרגמות: שלום שטרית שנפצע קשה ברגלו והתחבא מתחת לנגמ"ש, ואיתו התחבא גם שגיב כהן, עד שחולצו בהמשך ע"י הכוח שהגיע עם הנמ"ר. 

מפקד המוצב, סרן סויסה יצא מהמחסה עם שישה חיילים כדי להילחם במחבלים הפושטים. סויסה הציב את הלוחמים שלו בכל הכניסות והיציאות של המוצב. עד מהרה, הבינו כי הם נמצאים בנחיתות מספרית משמעותית מול קרוב ל־100 מחבלים חמושים היטב. 

סביב השעה 07:12, הגיעה לאזור המוצב תגבורת של נמ"ר עם לוחמים בפיקוד מפקד מחלקה סגן טשאגר טוואבה והסמ"פ סגן נעם ברקת שהיו בכוננות במרחק של כארבעה קילומטרים מהמוצב. בשלב ראשון נלחמו עם הנמ"ר מסביב למוצב, השמידו מספר רכבים של מחבלים ואיתרו מספר מחבלים נוסף. בשלב מסוים פינו את 2 הפצועים הנותרים של מחלקת המרגמות תוך ניהול שיח עם מפקד המוצב סרן סויסה. תוכניתו של סגן טשאגר הייתה לחלץ את הלוחמים באמצעות שני נמרים נוספים שחנו במוצב. המחבלים שארבו בשטח פוצצו מטען על כבש הנמ"ר, מה שמנע ממנו להיפתח, הוציא את המקלע שלו משימוש וסיכל את תוכנית הפינוי. במקביל בתוך המוצב, סמל איתמר כהן<ref></ref> נהרג לאחר שעלה לעמדה ממנה ניסה לבצע ירי של טיל לאו לעבר המחבלים. דקל סויסה פינה את גופתו לחדר האוכל מחשש לחטיפתה. בשעה 8:30 החל גל שני של התקפה על המוצב, במהלכו המחבלים ירו טילי כתף וזרקו רימונים.

בשלב מסוים בהוראת סרן סויסה כל הלוחמים התבצרו בחדר האוכל, כאשר סמל המחלקה רונן עזאם ועוד חמישה לוחמים נלחמים בחוץ בלי אפשרות להגיע אל חדר האוכל ולבסוף חולצו ע״י הנמ״ר. במהלך קיפול העמדות, מפקד המוצב סרן דקל סויסה נהרג יחד עם עוד לוחם, סמל רועי פרי<ref></ref>. דקל ורועי נהרגו תוך כדי לחימה בכניסה הראשית למוצב כאשר הצליחו להדוף את המחבלים לזמן מה. לאחר שדקל ורועי נהרגו המחבלים נכנסו לתוך המוצב וניסו לכבוש את חדר האוכל בו מתבצרים הלוחמים. לאחר שכל ניסיונות המחבלים לכבוש את חדר האוכל כשלו בשל ההגנה העזה של הלוחמים, המחבלים הצמידו מזרנים בוערים לפתחים של חדר האוכל, שהתמלא בעשן סמיך. הלוחמים מספרים שבקושי היה אפשר לנשום. העשן המחניק גם דרדר מאוד את מצב הפצועים בתוך חדר האוכל שנהרגו לאחר מכן. מטרתם הייתה להבריחם החוצה לשטח השמדה. סביבות השעה 13:00, לאחר שהבינו שלא יוכלו להישאר יותר בחדר האוכל, באומץ אדיר וגבורה עצומה חמישה לוחמים: סמל ליאור עזיזוב<ref></ref>, סמ"ר עידן רז<ref></ref>, סמ"ר שלו ברנס<ref></ref>, סמ"ר איתי גליסקו<ref></ref> ויקיר לוי הי"ד יצאו להסתערות אל מול עשרות מחבלי הנח'בה ונהרגו תוך כדי לחימה. הלוחמים שנשארו בתוך חדר האוכל מספרים שלאחר הסתערות זו, לפתע ניתן היה לנשום בחדר האוכל, ושרר שקט בחוץ כי ככל הנראה המחבלים חשבו שהם הרגו את כל הלוחמים במוצב, מה שהציל את שאר הלוחמים שנשארו בחדר האוכל.

הנמ"ר של מפקד המחלקה טשאגר והסמ"פ ברקת ובתוכו 17 חיילים, חלקם פצועים, נסע קודם לכיוון צומת סעד בכדי לפנות את הפצועים, שם הם קיבלו פקודה להצטרף ללחימה בקיבוץ כפר עזה שם התחולל טבח. בסביבות השעה 15:00 הגיע למוצב מסוק קרב שירה על המחבלים הבודדים שנשארו במוצב, הרג את חלקם והבריח את היתר. אחר הצהריים סביב השעה 17:00, הגיע למוצב כוח חילוץ בפיקודו של רס"ן מיכאל ביטן, שנכנס לתפוס פיקוד על גדוד 13 אשר נותר ללא סמג"ד (רס"ן ניר בוימפלק הסמג"ד נפצע קשה במוצב נחל עוז). רס"ן מיכאל ביטן הגיע יחד עם כוח של יחידת הלוט"ר שפרצו פנימה בחסות חיפוי של מסוק קרב וכטמ"מ, טיהרו את המוצב ואפשרו את הכנסת כוח חילוץ נוסף שיצא למוצב פגה בפיקוד קצינים מחטיבת גולני אשר קפצו מהבית. בסביבות השעה 18:00, יצאו 3 רכבי פנתר לחילוץ פצועים, כאשר באחד מהם היו 5 לוחמי גולני מגדוד 13. הרכב עם הלוחמים נפגע מטיל קורנט שנורה מתוך שג'אעיה ופגע באחד מרכבי הפנתר כ-100 מטר מהמוצב. כתוצאה מהפגיעה, לוחם מפלוגה ב' של גדוד 13, סמ"ר דולב אמויאל<ref></ref> נהרג ולוחם נוסף, רון חריר נפצע<ref></ref>. הקרב הסתיים לאחר כ-11 שעות לחימה.

סמ"ר חיים מאיר עדן<ref></ref> שנפצע קשה בקרב מוצב פגה, נפטר מפצעיו בבית החולים כחודשיים לאחר מכן.

== ראו גם ==
* חטיבת גולני במלחמת חרבות ברזל
* קרב מוצב נחל עוז

== קישורים חיצוניים ==
* 
* יוסי וקנין, [https://emek.mynet.co.il/local_news/article/r111ubpqt דקה אחרי דקה: לוחם גולני שלום שטרית מעפולה משחזר את הקרב על מוצב פגה], באתר מיינט עפולה ועמק, 12 בנובמבר 2023
* 
* [https://omny.fm/shows/kan-news/fcff2ab6-a238-49ee-a799-b0e400a3fe92 ראיון עם אימו של החייל איתי גליסקו שנפל בקרב מוצב פגה], מתוך סדר יום עם קרן נויבך, כאן רשת ב, 26 בדצמבר 2023
* 
* 

== הערות שוליים ==

קטגוריה:חמאס: פיגועים
קטגוריה:מתקפת הפתע על ישראל: קרבות
קטגוריה:חטיבת גולני: קרבות ומבצעים